De nerde ting
Regi: 
Chris Colombus 

Skuespillere: 
Adam Sandler, Peter Dinklage, Josh Gad, Michelle Monaghan, Kevin James, Sean Bean, Brian Cox, Ashley Benson 

Manus : 
Tim Herlihy, Timothy Dowling 

Musikk : Henry Jackman 

Aldersgrense : 9 år 

Ideen bak «Pixels» er såpass dustete at man nesten får lyst til å like filmen usett. 
Et eller annet sted oppe i verdensrommet har fremmede vesener — «Pixels» tar seg aldri bryet med å forklare hvem de er - fanget opp bilder fra klassiske arkadespill og feiltolket dem som en krigserklæring fra jorden. 
Til sitt motangrep bruker de spillene som modell. 
Og når størrelser som Space Invaders, Pac-Man og Donkey Kong angriper, har ikke myndighetene annet valg enn å søke hjelp hos noen avdankede spillnerder. 

Dessverre høres alt dette adskillig festligere ut enn det faktisk er. 
Alle 80-tallsreferansene - Max Headroom, Hall & Oates, Ronald Reagan og så videre - er koselige nok. 
Og CGI-effektene ser dyre ut. 
Men manusforfatterne evner verken å stable en skikkelig historie på bena eller å gi skuespillerne dialog de kan få noe ut av. 
Spesielt det siste er synd. 
Fan-favoritter som Peter Dinklage («Game of Thrones«) og Kevin James («Kongen av Queens«) skusles bort. 
Og Adam Sandler fremstår enda slappere enn han pleier å gjøre. 
(Kan noen minne meg på hvorfor den fyren er filmstjerne?) 
Maskoten Q*bert er dessuten omtrent like gøyal som Jar Jar Binks. 

Ta deg heller et par runder Candy Crush på mobilen. 
